Het jy 'n ongesonde verhouding met kos? - Goeie Huishouding
Het jy 'n ongesonde verhouding met kos?
Dis dalk tyd om op te hou om die kilojoules te tel …
Die kliniese voedingkundige, gesondheidsblogskrywer en outeur van Living The Healthy Life (Pan Macmillan), Jessica Sepel, deel haar geheime oor hoe om jou disfunksionele verhouding met kos te verbreek, diëte vaarwel toe te roep en "skuldvrye" eetgewoontes aan te kweek.
Klein veranderinge sal jou ver bring
Almal weet dat kitsoplossings nie werk nie, en tog swig ons telkens voor modediëte se beloftes om ons gewigsprobleme op te los. Om gesond te eet en die jongste dieetgiere te volg laat ons dalk goed voel, maar hierdie gevoel is gewoonlik van korte duur, want 'n dieetgebaseerde leefstyl is nie volhoubaar nie, sê Sepel.
Die sleutel tot 'n gebalanseerde verhouding met kos, gewig en gesondheid lê nie by beperkte voedselkeuses nie. Om skoon en gesond te eet is 'n beter opsie as om "maer" te eet.
Lees: 7 "ongesonde" kosse wat voedingkundiges eet
Genees jou emosionele verhouding met kos
Kom ons erken dit – 'n snytjie koek het die vermoë om jou van al jou hartseer te laat vergeet, al is dit vir net 20 minute. Maar emosionele eet is een van die redes waarom jy met daardie ongewenste vetlagie sit, sê Sepel. Die sleutel is om nie na verfynde suiker te gryp wanneer jy gespanne of neerslagtig voel nie.
Om gesond te eet hoef nie 'n ontbering te wees nie. Daar is baie gesonde alternatiewe om jou kosdrange te aan bande te lê – dit is dalk net tyd om iets nuuts te probeer.
Lees: Wat jou kosdrange werklik beteken
Eksperimenteer met jou kos
As jy jou eetgewoontes wil verander, moet jy in die kombuis doenig raak. Om self jou kos voor te berei help om 'n gesonde verhouding daarmee te vestig, want jy begin om alles wat jy in jou mond sit, te verstaan en te vertrou.
Dit inspireer jou ook om meer interessante en alternatiewe voedselgroepe op die proef te stel. Om by die bereidingsproses betrokke te wees is 'n gewisse manier om die ekstra kilogramme met 'n heerlike smaak in jou mond af te skud.